Murcia

Murcia é un municipio e a capital da Rexión de Murcia (España). Está situada no sueste da Península Ibérica e atravesada polo río Segura, en plena Huerta de Murcia, comarca da que é capital. Murcia é a sétima cidade de España pola súa poboación. Segundo o INE en 2017 tiña 441 003 habitantes.

 Xeografía 
O termo municipal ten unha extensión aproximada de 882 km² e divídese de leste a oeste en dúas partes separadas por unha serie de serras que conforman a chamada Cordillera Sur Carrascoy, El Puerto, Villares, Columbares, Altaona e Escalona. Estas dúas grandes zonas denomínanse Campo de Cartagena e Huerta de Murcia.

A cidade está situada a 43 msnm, na Veiga Media do Segura. O río atravesa a cidade de oeste a leste. É un río de réxime pluvial mediterráneo, de escaso caudal pero con fortes crecidas, como as de 1946, 1948, 1973 ou 1989 que inundaron a capital murciana. A paisaxe máis coñecida e significativa do termo municipal é a súa horta, que domina gran parte do municipio. É un territorio chan pero con outeiros que rodean o amplo val do Segura, destacando as serras da mencionada Cordillera Sur e o abrupto cerro de Monteagudo en metade da chaira. Ademais da horta e as zonas urbanas, o termo municipal conta pola súa grande extensión con distintas paisaxes: bad-lands, piñeirais de piñeiro carrasco nas serras da cordilleira prelitoral e, pasadas estas cara ao sur, contornas semiesteparios. Tamén forma parte do municipio de Murcia unha parte do espazo natural de Carrascoy e El Valle, que ten a denominación de Parque Rexional.

 Clima 
Dada a súa proximidade ao mar Mediterráneo, goza dun clima mediterráneo, de tipo semiárido, cuns invernos suaves e uns veráns calorosos. Chega a ter máis de 300 días de sol ao ano, con poucas precipitacións, sendo a auga un ben moi estimado na rexión, dada ademais a gran riqueza huertana que caracteriza a zona. Sofre a pinga fría, xa que as precipitacións se concentran nuns poucos días ao ano. As temperaturas oscilan entre os 16 °C/4 °C de xaneiro e os 34 °C/20 °C de agosto, aínda que se superan os 40 °C moitos veráns. O récord de temperatura do século XX de España foron os 47,2 °C de Murcia o 4 de xullo de 1994.

 Historia 
miniatura|esquerda|Afonso X e a súa corte. 
Murcia foi fundada co nome de Madina Mursiya no ano 825 polo emir da al-Andalus Abderramán II. Os árabes, aproveitando o curso do río Segura, que atravesa a cidade, crearon unha complexa rede hidrolóxica formada por regos (os principais son a Aljufía e Alquibla, chamada así porque segue a dirección da alquibla) que tomaban as súas augas do río Segura na Contraparada (un encoro do que parten as dúas cales maiores), que deu prosperidade á cidade e son os predecesores do actual sistema de regadíos da horta do Segura. Non foi ata a segunda metade do século XI cando Murcia converteuse en reino independente.

Castela sometera Murcia a vasalaxe (1243), pero os árabes murcianos subleváronse contra Castela co apoio do reino de Granada e Marrocos (1264). A raíña Violante de Aragón e Hungría (esposa de Afonso X O Sabio) pediu axuda urxente ao seu pai Xaime I o Conquistador, rei de Aragón. Entón, tropas aragonesas comandadas polo Infante Pedro (o futuro Pedro III o Grande) conquistan a Muhammad ibn Hûd Biha al-Dawla o reino árabe de Murcia (1265-1266). Toda a rexión foi repoboada por aragoneses. De acordo co Tratado de Almizra, Xaime I cedeu, xenerosamente, Murcia a Castela.

miniatura|esquerda|Conde de Floridablanca.
Desde a segunda metade do século XIII, Murcia concentra tres núcleos de poboación (cristiáns, xudeus e musulmáns). Foi o rei Afonso X, que visitaba con frecuencia a cidade, o que estableceu as bases socioeconómicas do municipio. Ademais concedeu unha serie de privilexios á cidade, que permitiron impulsar o comercio e a convivencia das diferentes culturas e relixións. Como proba do seu amor a Murcia e en premio á fidelidade que a cidade lle demostrou, Afonso X dispuxo na súa testamento que o seu corazón e as súas entrañas se depositasen no altar maior da Catedral de Murcia.

Baixo o reinado de Filipe II, tropas murcianas baixo mando do Marqués dos Vélez, axudaron a sufocar a rebelión mourisca no Reino de Granada. Este feito fará que se lle conceda a Murcia o título de Moi nobre e moi leal. En 1651 a cidade foi arrasada por unha crecida do río Segura que causou máis de 1.000 mortos.

A finais do século XVIII, o murciano José Moñino Redondo, conde de Floridablanca foi nomeado primeiro ministro. Floridablanca favoreceu notablemente á terra que lle viu nacer, sobre todo en infraestruturas.

Desde a creación das provincias no século XIX, Murcia é capital da provincia de Murcia e desde 1982 da Rexión do mesmo nome. Durante a guerra civil, a cidade permaneceu fiel á República ata o 29 de marzo de 1939 (dous días antes do final da contenda), cando foi ocupada polas tropas franquistas. Nos últimos anos experimentou un forte crecemento demográfico que a situou como sétimo municipio máis poboado de España.

 Administración 
 Lista de alcaldes dende as eleccións democráticas de 1979Mandato Nome Partido 1979-1983  José María Aroca Ruiz-Funes  PSRM-PSOE 1983-1987  Antonio Bódalo Santoyo  PSRM-PSOE 1987-1991  José Méndez Espino  PSRM-PSOE 1991-1995  José Méndez Espino  PSRM-PSOE 1995-1999  Miguel Ángel Cámara Botía  PP  1999-2003  Miguel Ángel Cámara Botía  PP  2003-2007  Miguel Ángel Cámara Botía  PP  2007-  Miguel Ángel Cámara Botía  PP 

Nas eleccións municipais de 2007, dos 29 concelleiro a escoller, o Partido Popular obtivo 19 (co 61.28 % dos votos), o Partido Socialista 9 (29.71 % dos votos) e Esquerda Unida, en coalición cos Verdes, conseguiu un concelleiro (5.78% dos votos) volvendo así ao consistorio murciano onde non obtivera representación nas eleccións de 2003.

 Organización territorial 

esquerda|miniatura|Termo municipal de Murcia coas súas pedanías. O núcleo urbano aparece en cor granate
O territorio do municipio de Murcia organízase administrativamente en 54 pedanías ademais do núcleo urbano de Murcia capital.

O casco urbano ocupa 12,86 km² do total do termo municipal e divídese en barrios agrupados, á súa vez, en 8 distritos. O casco antigo da cidade ten aproximadamente 1,5 km de diámetro.

Durante o Trienio liberal (1820-1823), varias pedanías do municipio convertéronse en municipios independentes, mais volveron integrarse no municipio de Murcia a partir dos anos 1830.

En 1960 e debido á forte expansión demográfica da capital da Rexión, a maioría da pedanía de Espinardo incorporouse ao casco urbano como barrio. O que non se anexionou á cidade forma actualmente a pedanía de El Puntal.

 Cultura 
 Festas populares 
miniatura|El Lavatorio, de Los Coloraos. Mércores Santo.
 Semana Santa: as súas procesións son famosas polas imaxes de Salzillo e polo seu tipismo único, do que son expoñente as procesións de Los Moraos e Los Coloraos. Nas procesións de estilo tradicional os nazarenos levan unha vestimenta de horta e regalan caramelos, monas e fabas á xente que acode ás procesións, as cales están declaradas Festa de interese turístico internacional.
 Festas de Primavera: celébranse a semana seguinte ao domingo de Resurrección. Durante toda a semana sucédense concertos e desfiles e as peñas huertanas instalan nos xardíns da cidade as chamadas «barracas» nas que se pode degustar a gastronomía local. Entre os múltiples actos destacan, o martes, o Bando de la Huerta e o sábado o Enterro da Sardiña, ambos os dous declarados de interese turístico internacional.

 Feira de setembro: desenvólvese durante a primeira quincena de setembro. Inclúe numerosos actos festivos e culmina coa romaría da Virxe da Fuensanta.

 Cidades irmandadas 
  Grasse (Francia); 7 de setembro de 1990 .
  Miami (Florida, EUA); 18 de xullo de 1994.
  Łódź (Polonia); tratado de cooperación 14 de outubro de 1999.
  Lecce (Italia); 28 de xuño de 2002.
  Murcia (Filipinas); 6 de novembro de 2002.
  Irapuato (México); 31 de outubro de 2005.

 Notas